Document ID: 32006D0410

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Μαΐου 2006
για καθορισμό των ποσών τα οποία, σύμφωνα με το άρθρο 10 παράγραφος 2, το άρθρο 143δ και το άρθρο 143ε του κανονισμού (ΕΚ) αριθ. 1782/2003 του Συμβουλίου, διατίθενται στο ΕΓΤΑΑ και των ποσών που διατίθενται για δαπάνες του ΕΓΤΕ
(2006/410/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 12 παράγραφοι 2 και 3,
Εκτιμώντας τα ακόλουθα:
(1)
Το άρθρο 10 του κανονισμού (ΕΚ) αριθ. 1782/2003, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (2) προβλέπει τον τρόπο υπολογισμού των καθαρών ποσών της διαφοροποίησης που διατίθενται στο Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ). Τα άρθρα 143δ και 143ε του ίδιου κανονισμού καθορίζουν τα ποσά που διατίθενται στο ΕΓΤΑΑ για τις ανάγκες της αναδιάρθρωσης σε ζώνες βαμβακοπαραγωγής και καπνοπαραγωγής.
(2)
Τα μέγιστα ετήσια ποσά που θα διατεθούν για δαπάνες του Ευρωπαϊκού Γεωργικού Ταμείου Εγγυήσεων (ΕΓΤΕ) πριν από τις μεταφορές ποσών στο ΕΓΤΑΑ μέχρι το 2013 εμφαίνονται στο παράρτημα I της διοργανικής συμφωνίας για το δημοσιονομικό πλαίσιο 2007-2013 (3).
(3)
Τα ποσά που θα διατεθούν στο ΕΓΤΑΑ και το καθαρό ισοζύγιο που θα διατεθεί για δαπάνες του ΕΓΤΕ πρέπει να καθοριστούν με βάση τα μέγιστα ετήσια ποσά για τα οικονομικά έτη 2007-2013,
ΑΠΟΦΑΣΙΖΕΙ:
Άρθρο μόνο
Τα ποσά που θα διατεθούν στο Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) για τα οικονομικά έτη 2007 έως 2013, σύμφωνα με το άρθρο 10 παράγραφος 2, το άρθρο 143δ και το άρθρο 143ε του κανονισμού (ΕΚ) αριθ. 1782/2003, καθώς και το καθαρό ισοζύγιο που θα διατεθεί για δαπάνες του Ευρωπαϊκού Γεωργικού Ταμείου Εγγυήσεων (ΕΓΤΕ) εμφαίνονται στο παράρτημα της παρούσας απόφασης.
Βρυξέλλες, 24 Μαΐου 2006.

Labels: 15
19